**INFORMATĪVAIS ZIŅOJUMS**

**“Par sadarbības līguma ar Starptautisko Rekonstrukcijas un attīstības banku termiņa**

**pagarināšanu”**

Izglītības un zinātnes ministrija (turpmāk – ministrija) ir sagatavojusi informatīvo ziņojumu “Par sadarbības līguma ar Starptautisko Rekonstrukcijas un attīstības banku termiņa pagarināšanu”.

Informatīvā ziņojuma mērķis ir sniegt informāciju un pamatot nepieciešamību **pagarināt** noslēgtā līguma par maksas konsultatīvajiem pakalpojumiem (turpmāk – līgums) ar Starptautisko Rekonstrukcijas un attīstības banku (turpmāk – Pasaules Banka) termiņu **līdz 2018. gada 30. decembrim**[[1]](#footnote-2), iekļaujot papildu darbību īstenošanu, lai nodrošinātu Latvijas valsts dibināto augstākās izglītības iestāžu (turpmāk – AII) vadītājiem **mācību semināru ciklu** par 2016. – 2018. gadā veiktā pētījuma rezultātā saņemto Pasaules Bankas ekspertu (turpmāk – ekspertu) ieteikumu īstenošanu.

1. **Pašreizējās situācijas raksturojums**

Noslēgtā līguma ietvaros ministrija sadarbībā ar Pasaules Banku veic pētījumu, lai izvērtētu Eiropas valstīs izmantotu, uz rezultātiem balstītu, efektīvu iekšējās finansēšanas, pārvaldības un cilvēkresursu vadības modeļu piemērotību Latvijas valsts dibinātajām AII un sagatavotu ieteikumus institucionālo sistēmu pilnveidei.

Ministrijas un Pasaules Bankas kopīgi veiktais pētījums par Latvijas valsts dibināto AII iekšējo finansēšanu, pārvaldību, akadēmiskā personāla karjeras attīstības un nodarbinātības nosacījumiem tiek īstenots ES struktūrfondu un Kohēzijas fonda 2014. – 2020. gada plānošanas perioda Darbības programmas “Izaugsme un nodarbinātība” 8.3.6. specifiskā atbalsta mērķa (turpmāk – SAM) „Ieviest izglītības kvalitātes monitoringa sistēmu” 8.3.6.1. pasākuma „Dalība starptautiskos pētījumos” ietvaros[[2]](#footnote-3), lai izvērtētu Eiropas valstīs izmantotu, uz rezultātiem balstītu, efektīvu iekšējās finansēšanas, pārvaldības un cilvēkresursu vadības modeļu piemērotību Latvijas valsts dibinātajām AII un sagatavotu ieteikumus institucionālo sistēmu pilnveidei. Kopējais pētījuma īstenošanas ilgums ir 24 mēneši, to veido divi posmi.

Pētījuma pirmā posma, kas paredzēja Latvijas valsts dibināto AII iekšējās finansēšanas modeļu un pārvaldības pasākumu izvērtēšanu, rezultātā 2017. gada aprīlī tika saņemti ekspertu ieteikumi Latvijas AII un valdībai, t.sk., ieteikumi atbilstošo ES struktūrfondu programmu izstrādei. Ieteikumu mērķis: ieviest Latvijas AII Eiropas valstīs izmantotus, uz rezultātiem balstītus, efektīvus iekšējās finansēšanas modeļus un pārvaldības procesus. Ieteikumi tika iestrādāti ES struktūrfondu 8.2.3. SAM “Nodrošināt labāku pārvaldību augstākās izglītības institūcijās”[[3]](#footnote-4).

Pētījuma otrā posma, kas bija vērsts uz doktorantūras un promocijas sistēmas, akadēmiskā personāla atlases, ievēlēšanas un atalgošanas procesu izvērtēšanu, rezultātā izstrādātie ieteikumi tika saņemti 2018. gada aprīlī. Rekomendācijas ziņojums sniedz ieteikumus Latvijas AII un valdībai akadēmiskā personāla stiprināšanai, tostarp inovācijas prasmju veicināšanai, atjaunotnes nodrošināšanai, motivācijas un mobilitātes stimulēšanai, akadēmiskā un pētnieciskā darba integrācijai. Otrā posma izpētes gaitā sagatavoto ziņojumu “Akadēmiskā personāla stiprināšana: laba starptautiskā prakse” un “Akadēmiskā karjera Latvijā: status quo ziņojums” kontekstā sniegtie ieteikumi tika iestrādāti ES struktūrfondu 8.2.2. SAM “Stiprināt augstākās izglītības institūciju akadēmisko personālu stratēģiskās specializācijas jomās”[[4]](#footnote-5).

Katrā pētījuma posmā tika sagatavoti trīs ziņojumi – par labu starptautisko praksi, par *status quo* Latvijas AII un ieteikumi labas starptautiskās prakses aprobācijai Latvijas augstākās izglītības sistēmā. Visi līdz šim pētījumā saņemtie ziņojumi ir pieejami AII[[5]](#footnote-6) un ir īpaši noderīgi AII attīstības un personāla speciālistiem, sagatavojot projektu iesniegumus iepriekš minētajām ES struktūrfondu programmām, kā arī 8.2.1. SAM “Samazināt studiju programmu fragmentāciju un stiprināt resursu koplietošanu”[[6]](#footnote-7). Ministrija ziņojumos apkopoto informāciju un ieteikumus turpmāk izmantos nacionālā normatīvā regulējuma pilnveidošanai un izstrādāšanai.

Ņemot vērā minēto, ka pētījuma ieteikumi iestrādāti ES struktūrfondu programmās, kas vērstas uz AII pārvaldības un studiju satura pilnveidi, kā arī uz akadēmiskā personāla attīstību, tās ir instruments AII darbības pilnveidei. Līdz ar to uzsākto augstākās izglītības reformu īstenošana pēc būtības un saskaņā ar ekspertu ieteikumiem ir tieši atkarīga no AII īstenoto pasākumu kvalitātes minētajās ES fondu programmās.

Pieminēto ES fondu programmu projektu uzsākšana ir plānota 2018. gada 4. ceturksnī, tādēļ ir būtiski, lai AII vadības personāls ir savlaicīgi sagatavots to īstenošanas saturiskajiem un praktiskajiem aspektiem. Tādējādi ministrija uzskata, ka ir nepieciešams organizēt mācību semināru ciklu Latvijas valsts dibināto AII vadītājiem par Pasaules Bankas līguma izpildes ietvaros saņemto ekspertu ieteikumu īstenošanas praktiskajiem aspektiem. Mācību semināri ir organizējamas sadarbībā ar Pasaules Banku kā augstāk minētā pētījuma autoru. Šādi mācību semināri arī nodrošinātu minēto ES fondu programmu kvalitatīvu īstenošanu un mērķu sasniegšanu pēc būtības.

1. **Priekšlikumi turpmākai rīcībai**

Lai stiprinātu Latvijas valsts dibināto AII vadītāju kompetenci, tādējādi nodrošinot sekmīgu 2016.–2018. gadā Pasaules Bankas veiktā pētījuma rezultātā saņemto ekspertu ieteikumu īstenošanu un attiecīgi augstākās izglītības pilnveidei pieejamo ES struktūrfondu programmu līdzekļu investēšanu atbilstoši AII stratēģiskajiem mērķiem, nepieciešams nodrošināt mācību semināru ciklu Latvijas valsts dibināto AII vadības pārstāvjiem par ekspertu ieteikumu īstenošanas praktiskajiem aspektiem.

Ņemot vērā iepriekš pieminēto ES fondu programmu projektu uzsākšanas plānoto laiku – 2018. gada 4. ceturksnis, mācību semināri organizējami un īstenojami nekavējoties no 2018. gada jūlija līdz 2018. gada novembrim.

Lai nodrošinātu, ka mācību semināros tiek detalizēti analizēti Pasaules Bankas pētījuma rezultātā izteiktie ieteikumi un to ieviešanas praktiskie aspekti, mācību semināru nodrošinātājam ir padziļināti jāpārzina pētījuma mērķis, uzdevumi, saturs, metodoloģija un citi aspekti. Līdz ar to ministrijas ieskatā mācību semināru īstenošana var tikt uzticēta tikai Pasaules Bankai kā pētījuma autoram.

Jāņem vērā, ka līguma ar Pasaules Banku īstenošanas termiņš beidzās 2018. gada 30. jūnijā. Savukārt, saskaņā ar līguma 6. punktu[[7]](#footnote-8), 2018. gada 29. jūnijā abām pusēm savstarpēji vienojoties tika veikti grozījumi minētajā līgumā, pagarinot līguma termiņu līdz 2018. gada 30. septembrim, neuzņemoties ne papildu finanšu saistības, ne papildu darbus. Līguma darbības laikā ministrija veica pārrunas ar Pasaules Banku, un pārrunu rezultātā Pasaules Banka ir apliecinājusi gatavību turpināt sadarbību ar ministriju līdz 2018. gada 30. decembrim, uzņemoties arī mācību semināru organizēšanu ieteikumu ieviešanai, ar nosacījumu, ka līguma ietvaros veicamajām papildu darbībām tiek piešķirts papildu finansējums. Ņemot vērā laikietilpīgo saskaņošanas un pārrunu procesu, vienošanos par papildu darbību veikšanu, papildu finansējuma piešķīrumu un līguma termiņa pagarināšanu līdz 2018. gada 30. decembrim, nebija iespējams noslēgt līdz 2018. gada 30. jūnijam. Ņemot vērā, ka mācību semināri saturiski atbilst līguma mērķim un papildu darbībām ir iespējams piešķirt papildu finansējumu, būtu lietderīgi nekavējoties pagarināt līguma termiņu papildu darbību īstenošanai līdz 2018. gada 30. decembrim.

Mācību semināru **mērķgrupa** ir Latvijas valsts dibināto AII vadītāji – rektori, prorektori, dekāni un struktūrvienību vadītāji. Lai sasniegtu vislabāko rezultātu, mācību semināru saturs tiks veidots atbilstoši mērķa grupas pārstāvju specifiskajām vajadzībām un interesēm, AII vadītājus dalot grupās atbilstoši viņu veicamajām funkcijām un atbildībai.

Mācību semināri notiks saskaņā ar Pasaules Bankas 2016. – 2018. gadā īstenotā pētījuma rezultātā saņemtajiem ieteikumiem par iekšējās finansēšanas modeļu un pārvaldības procesu pilnveidošanu un akadēmiskā personāla stiprināšanu Latvijas valsts dibinātajās AII. **Mācību seminārus nodrošinās Pasaules Bankas ekspertu komanda, kas īstenoja pētījuma pirmo un otro posmu.** Līdz ar to minēto ekspertu komandai ir atbilstoša kompetence nodrošināt mācību seminārus par to, kā realizēt sniegtos ieteikumus praktiski. Starptautiskās perspektīvas nodrošināšanai kā labās prakses piemēri tiks aplūkotas Eiropas valstu AII, kurās izmantotie internacionalizācijas modeļi sekmē augstākās izglītības un pētniecības attīstību, galvenokārt augstskolas Vācijā, Nīderlandē un Somijā.

Mācību semināri tiks organizēti un īstenoti piecu mēnešu periodā no 2018. gada jūlija līdz 2018. gada novembrim, nodrošinot Latvijas valsts dibināto AII vadītājiem **divus klātienes mācību seminārus par iekšējo finansēšanu un pārvaldību un divus klātienes mācību seminārus par akadēmiskās karjeras aspektiem**; viena mācību semināra mērķgrupas lielums indikatīvi 30 cilvēku.

Ekspertu darba uzdevums ietvers:

1. Izstrādāt anketu mācību semināru mērķa grupai par mācību vajadzībām par ieviešanas mehānismiem un instrumentiem iekšējās finansēšanas modeļu un pārvaldības procesu uzlabošanai, kā arī akadēmiskā personāla stiprināšanai Latvijas valsts dibinātajās AII, tostarp, kas attiecas uz AII stratēģiju īstenošanu, uz sniegumu balstītas iekšējās finansēšanas ieviešanu, iekšējās pārvaldības procesu uzlabošanu un iekšējās kvalitātes sistēmas efektivitātes paaugstināšanu, akadēmiskā personāla karjeras attīstības sekmēšanu un nodarbinātības nosacījumu pilnveidošanu, augstākās izglītības un pētniecības integrāciju un internacionalizācijas attīstīšanu, veikt aptauju.
2. Izstrādāt mācību semināru metodiku un saturu, balstoties uz mērķa grupas aptaujas rezultātiem. Izvēlētās mācību metodes nodrošina, ka mācību semināri ir maksimāli pielāgotas mērķa grupas specifikai un fokusētas uz mērķa grupas atbildības jomu un pienākumiem AII.
3. Sagatavot un realizēt divus klātienes mācību seminārus Latvijas valsts dibināto AII vadītājiem par iekšējo finansēšanu un pārvaldību un divus klātienes mācību seminārus par akadēmiskās karjeras aspektiem (viena mācību semināra mērķgrupas lielums indikatīvi 30 cilvēku).

Šo mācību semināru rezultātā, stiprinot Latvijas valsts dibināto AII vadītāju kompetenci par ieviešanas mehānismiem un instrumentiem iekšējās finansēšanas modeļu un pārvaldības procesu uzlabošanai, kā arī akadēmiskā personāla stiprināšanai Latvijas valsts dibinātajās AII, būs iespēja nodrošināt, ka pieejamie ES struktūrfondu programmu līdzekļi tiek investēti maksimāli mērķtiecīgi, tādējādi ilgtermiņā būtiski paaugstinot Latvijas augstākās izglītības un pētniecības kvalitāti un starptautisko konkurētspēju.

Lai piesaistītu Pasaules Bankas ekspertus mācību semināru nodrošināšanai, ministrija ir izvērtējusi nepieciešamību pagarināt esošā līguma termiņu ar Pasaules Banku ar tās noteiktu īpašu procedūru un nepiemērot Publisko iepirkumu likumā (turpmāk – likums) noteiktās iepirkumu procedūras ievērojot likuma 3. panta sestās daļas 2. punktā[[8]](#footnote-9) noteikto likuma piemērošanas izņēmumu.

Pasaules Banka tās 2016. gada 2. februāra vēstulē ministrijai apliecina, ka Pasaules Bankas maksas konsultatīvie pakalpojumi tiek sniegti saskaņā ar īpašu līguma slēgšanas un izpildes kārtību un pilnībā atbilst Pasaules Bankas darbības mērķiem un misijai novērst nabadzību un veicināt ilgtspējīgu ekonomisko izaugsmi. Pasaules Banka nepiedalās nacionālajos iepirkumos – tās pakalpojumi balstās uz bezpeļņas un izdevumu atgūšanas principu. Tādējādi līguma pagarināšanai ar Pasaules Banku nav piemērojams Publisko iepirkumu likums, jo Pasaules Banka neatbilst piegādātāja definīcijai – atbilstoši Pasaules Bankas sniegtajai informācijai tā nav juridiska persona, kas piedāvā tirgū sniegt pakalpojumus, un līguma pagarinājums ar Pasaules Banku, ņemot vērā tās statūtos noteiktos mērķus un konsultāciju sniegšanas izdevumu noteikšanas metodoloģiju, netiek veikts finansiālās interesēs. Izklāstītā Pasaules Bankas ekspertīzes piesaistes specifika arī pamato centralizētu mācību semināru īstenošanu, jo augstskolām individuālā kārtā nav iespēju šādas mācības īstenot.

Pagarinot līguma termiņu ar Pasaules Banku, mācību semināru satura un metodikas sagatavošanu un organizēšanu paredzēts uzsākt 2018. gada 2. pusgadā. Pasaules Bankas maksas konsultatīvo pakalpojumu kopējās indikatīvās **izmaksas** ir 40 362 *euro* (50 000 USD). Finansējums tiks nodrošināts no darbības programmas “Izaugsme un nodarbinātība” 8.3.6. SAM “Ieviest izglītības kvalitātes monitoringa sistēmu” 8.3.6.1. pasākuma “Dalība starptautiskos pētījumos” projekta finanšu līdzekļiem.

Ņemot vērā, ka 8.3.6.1. pasākuma “Dalība starptautiskos pētījumos” projekta finanšu apmērs nav pietiekams šādu mācību semināru izmaksu segšanai, ministrija plāno nepieciešamo finansējumu 40 362 *euro* apmērā pārdalīt no tās pārziņā esošā 8.2.4. SAM “Nodrošināt atbalstu EQAR aģentūrai izvirzīto prasību izpildei” projekta līdzekļiem, kur radies ietaupījums vairāku projektā īstenoto darbību ietvaros, kas netiks izlietots citām 8.2.4. SAM plānotajām aktivitātēm. Līdzekļu pārdale ir saturiski atbilstoša, proti, finansējums joprojām ir nepieciešams un tiek paredzēts augstākās izglītības kvalitātes paaugstināšanas pasākumiem un nerada risku ne darbības programmas “Izaugsme un nodarbinātība” snieguma ietvara rādītāju, ne 2023. gadā sasniedzamo finanšu, iznākuma un rezultātu rādītāju sasniegšanai.

Lai nodrošinātu līdzekļu pārdali, nepieciešams veikt grozījumus 8.2.4. SAM un 8.3.6.1. pasākuma īstenošanas noteikumos[[9]](#footnote-10), precizējot SAM un pasākumam pieejamo summu, kā arī jāveic grozījumi attiecīgajos projektos. Lai nodrošinātu mācību semināru savlaicīgu norisi līdz 2018. gada novembra beigām, mācību semināru organizēšanu nepieciešams uzsākt nekavējoties – pirms minēto grozījumu Ministru kabineta noteikumos spēkā stāšanās.

Tā kā par mācību semināru nodrošināšanu Pasaules Bankai nav paredzēts avansa maksājums, nepieciešamo finanšu līdzekļu pārdales juridiskās procedūras neietekmēs mācību semināru īstenošanas laika grafiku. Galīgo norēķinu Pasaules Bankai par pētījuma izmaksām ministrija veiks 2018. gadā atbilstoši līgumā noteiktajam maksājuma grafikam.

Ministrija ir izvērtējusi riskus, kas tai kā pētījuma pasūtītājam var iestāties līguma izpildes gaitā. Ņemot vērā Pasaules Bankas starptautisko reputāciju un pieredzi, sniedzot konsultācijas un izstrādājot reformas augstākajā izglītībā, kā arī tās līdzšinējo sadarbību ar Latvijas valsts institūcijām un valsts dibinātajām AII, nav pamata apšaubīt, ka Pasaules Banka līguma nosacījumus pildīs godprātīgi un augstā kvalitātē. Riski ir minimāli un ir saistīti tikai ar līguma izpildes termiņiem, ņemot vērā mācību semināru satura iespējamo apjomu un sarežģītību. Nav paredzams, ka nelielas atkāpes no plānotā izpildes grafika varētu būtiski kavēt iepriekš minēto ES struktūrfondu programmu ieviešanu.

Ņemot vērā šajā informatīvajā ziņojumā minēto:

1. atļaut Izglītības un zinātnes ministrijai pagarināt 2016. gada 23. maijā ar Pasaules Banku noslēgto līgumu par maksas konsultatīvajiem pakalpojumiem līdz 2018. gada 30. decembrim, lai nodrošinātu Latvijas valsts dibināto AII vadītājiem mācību semināru ciklu par līguma izpildes ietvaros saņemto Pasaules Bankas ekspertu ieteikumu īstenošanu;
2. līguma termiņa pagarinājuma izmaksas indikatīvi 40 362 *euro* (50 000 USD) apmērā segt no darbības programmas “Izaugsme un nodarbinātība” 8.3.6. specifiskā atbalsta mērķa “Ieviest izglītības kvalitātes monitoringa sistēmu” 8.3.6.1. pasākuma “Dalība starptautiskos pētījumos” projekta finanšu līdzekļiem;
3. atbalstīt finanšu līdzekļu pārdali līguma termiņa pagarinājuma izmaksu segšanai no darbības programmas “Izaugsme un nodarbinātība” 8.2.4. SAM “Nodrošināt atbalstu EQAR aģentūrai izvirzīto prasību izpildei” uz 8.3.6. SAM “Ieviest izglītības kvalitātes monitoringa sistēmu” 8.3.6.1. pasākumu “Dalība starptautiskos pētījumos”;
4. Izglītības un zinātnes ministrijai nodrošināt atbilstošu grozījumu sagatavošanu Ministru kabineta 2015. gada 18. augusta noteikumos Nr. 479 “Darbības programmas “Izaugsme un nodarbinātība” 8.2.4. specifiskā atbalsta mērķa “Nodrošināt atbalstu EQAR aģentūrai izvirzīto prasību izpildei” īstenošanas noteikumi” un Ministru kabineta 2016. gada 26. janvāra noteikumos Nr. 68 “Darbības programmas “Izaugsme un nodarbinātība” 8.3.6. specifiskā atbalsta mērķa “Ieviest izglītības kvalitātes monitoringa sistēmu” 8.3.6.1. pasākuma “Dalība starptautiskos pētījumos” īstenošanas noteikumi” un iesniegt tos izskatīšanai Ministru kabinetā ne vēlāk kā līdz 2018. gada 1. oktobrim;
5. atļaut Izglītības un zinātnes ministrijai uzņemties saistības šajā ziņojumā minēto mācību semināru cikla īstenošanai un pagarināt ar Pasaules Banku noslēgto līgumu pirms iepriekšējā punktā minēto grozījumu Ministru kabineta noteikumos spēkā stāšanās. Līdz grozījumu apstiprināšanai maksājumus līguma izpildei veikt no Izglītības un zinātnes ministrijas budžeta 63.08.00 apakšprogrammā “Eiropas Sociālā fonda projekti (2014–2020)” ieplānotajiem līdzekļiem;
6. noteikt, ka ar Pasaules Banku noslēgtā līguma termiņu pagarina ar tās noteiktu īpašu procedūru un nepiemēro Publisko iepirkumu likumā (noteiktās iepirkumu procedūras, ievērojot šā likuma 3. panta sestās daļas 2. punktā noteikto šā likuma piemērošanas izņēmumu.

Izglītības un zinātnes ministrs Kārlis Šadurskis

Vizē: Valsts sekretāra vietnieks –

Sporta departamenta direktors,

valsts sekretāra pienākumu izpildītājs Edgars Severs

B. Kukjalko,

brigita.kukjalko@izm.gov.lv

67717578

I. Ķīse,

inguna.kise@izm.gov.lv

67047867

1. Līgums noslēgts 2016. gada 23. maijā, paredzot līguma īstenošanas termiņu līdz 2018. gada 30. jūnijam. Sadarbība ar Pasaules Banku atbalstīta ar Ministru kabineta 2016. gada 29. marta protokollēmumu (prot. Nr. 15, 28. §). [↑](#footnote-ref-2)
2. Projekts Nr. 8.3.6.1/16/I/001. [↑](#footnote-ref-3)
3. Ministru kabineta 2018. gada 9. janvāra noteikumi Nr. 26 “Darbības programmas “Izaugsme un nodarbinātība” 8.2.3. SAM “Nodrošināt labāku pārvaldību augstākās izglītības institūcijās” īstenošanas noteikumi”. [↑](#footnote-ref-4)
4. Ministru kabineta 2018. gada 9. janvāra noteikumi Nr. 25 “Darbības programmas “Izaugsme un nodarbinātība” 8.2.2. SAM “Stiprināt augstākās izglītības institūciju akadēmisko personālu stratēģiskās specializācijas jomās” pirmās, otrās un trešās projektu iesniegumu atlases kārtas īstenošanas noteikumi”. [↑](#footnote-ref-5)
5. Aktuālā informācija par pētījuma gaitu, semināru materiāli un saņemtie ziņojumi: <http://www.izm.gov.lv/lv/izglitiba/augstaka-izglitiba/petijums-augstakas-izglitibas-parvaldibas-efektivizacijai> [↑](#footnote-ref-6)
6. Ministru kabineta 2018. gada 9. janvāra noteikumi Nr. 27. “Darbības programmas “Izaugsme un nodarbinātība” 8.2.1. SAM “Samazināt studiju programmu fragmentāciju un stiprināt resursu koplietošanu” pirmās un otrās projektu iesniegumu atlases kārtas īstenošanas noteikumi”. [↑](#footnote-ref-7)
7. Līguma 6. punkts „Šis Līgums ir spēkā līdz 2018. gada 30. jūnijam, ja vien pēc abpusējas vienošanās Klients un Banka to iepriekš nepagarina”. [↑](#footnote-ref-8)
8. Publisko iepirkumu likuma 3.panta sestās daļas 2.punkts: „Šo likumu nepiemēro, ja iepirkuma līgumus slēdz atbilstoši citiem procedūru noteikumiem un to slēgšanas tiesības piešķir saskaņā ar starptautiskas organizācijas īpašu procedūru”. [↑](#footnote-ref-9)
9. Ministru kabineta 2015. gada 18. augusta noteikumi Nr. 479 “Darbības programmas “Izaugsme un nodarbinātība” 8.2.4. SAM “Nodrošināt atbalstu EQAR aģentūrai izvirzīto prasību izpildei” īstenošanas noteikumi” un 2016. gada 26. janvāra noteikumi Nr. 68 “Darbības programmas “Izaugsme un nodarbinātība” 8.3.6. SAM “Ieviest izglītības kvalitātes monitoringa sistēmu” 8.3.6.1. pasākuma “Dalība starptautiskos pētījumos” īstenošanas noteikumi”. [↑](#footnote-ref-10)